Verslunarkeðjan Super 1 ( Einn ) mun fylla í skarð þriggja Bónusverslana sem loka á höfuðborgarsvæðinu á næstu vikum . Danskt fyrirtæki kemur að opnuninni en einn eigenda keðjunnar telur að fjölskyldutengsl sín muni ekki standa í vegi virkrar samkeppni . „ Við ætlum að bjóða upp á gott úrval og vera með verð sem fólk sættir sig algjörlega við og er samkeppnishæft á þessum markaði , “ segir Sigurður Pálmi Sigurbjörnsson en hann er einn þeirra sem standa að opnun keðjunnar . Til stendur að opna þrjár verslanir Super 1 á næstu mánuðum en auk verslunarinnar á Hallveigarstíg mun Super 1 opna í húsnæði Bónus í Faxafeni og á Smiðjuvegi . Eigendur Super 1 fá lyklana að Hallveigarstíg á föstudag og stefna að því að opna þar fyrstu verslunina í lok febrúar . Við opnunina munu Sigurður Pálmi og félagar njóta liðsinnis að utan . „ Ég er að vinna þetta í samvinnu við danskt fyrirtæki sem er mjög reynslumikið á verslunarmarkaðnum , “ segir Sigurður . „ Við munum fá mjög flottar , gæðavörur frá merki sem verður betur greint frá síðar . Ég er algjörlega sannfærður um að þetta eru vörur sem fólk mun læra að meta og treysta um ókomna framtíð . “ Sigurður Pálmi Sigurbjörnsson , hér fyrir miðju , er einn eigenda matvöruheimsendingarþjónustunnar Boxsins . Áður var hann framkvæmdastjóri íþróttavöruverslunarinnar Sports Direct í Kópavogi . Vísir / Gva „ Ég ólst hérna upp og bý rétt hjá . Ég hef tekið eftir því að fólk hefur beðið um meira úrval og kannski aðeins rýmri opnunartíma og ég held að við ættum að geta orðið við því , “ segir Sigurður . „ Svo verð ég verslunarstjóri hérna til að byrja með og ég verð á staðnum . Fólk getur því komið til mín og komið með ábendingar . Ég vil vinna þetta með fólkinu í hverfinu og viðskiptavinum verslunarinnar , “ bætir hann við . „ Það er kannski eitthvað sem þekkist yfirleitt ekki lengur , að fólk geti komið og talað við kaupmanninn . Ég verð hins vegar hér og tek við ábendingum frá viðskiptavinum , því þetta er nú einu sinni fólkið sem borgar laun mín og starfsfólksins . Óttast ekki að fjölskyldutengslin flæki reksturinn Sigurður Pálmi er sonur Ingibjargar Pálmadóttur , en hún er stór hluthafi í Högum sem rekur meðal annars verslanir Bónus . Sigurður telur þó að það muni ekki flækjast fyrir samkeppnisrekstrinum . „ Nei , tengsl mín við Haga eru náttúrulega engin . Það eru auðvitað fjölskyldutengsl en þau skipta litlu máli í stóru myndinni . Það eru engin dagleg rekstrartengsl þannig að ég hef engar áhyggjur af því – ég fagna bara samkeppninni ef hún verður einhver , “ segir Sigurður . Breki Karlsson , formaður Neytendasamtakanna , tekur í sama streng . „ Við neytendur hljótum að fagna allri samkeppni , á öllum mörkuðum , hvar sem hún birtist því hún er neytendum til hagsbóta . “ Salan á Bónus á Hallveigarstíg var ein af niðurstöðum langra samningaviðræðna milli Haga og Samkeppniseftirlitsins að sögn Finns Árnasonar .